| Megascolides australis |
| --- |
|  |
| Estado de conservación |
| En perigo |
| Clasificación científica |
| 

|  |  |
| --- | --- |
| Reino: | Animalia |
| Filo: | Annelida |
| Clase: | Clitellata |
| Subclase: | Oligochaeta |
| Familia: | Megascolecidae |
| Xénero: | *Megascolides* |
| Especie: | ***M. australis*** |

 |
| Nome binomial |
| *Megascolides australis*McCoy, 1878 |

***Megascolides australis*** é unha especie de verme anélido oligoqueto de enorme tamaño (de 1 a 3 m de lonxitude) que é nativo de Australia. Coñécese localmente co nome *karmai*, procedente da lingua bunwurrung aborixe ou, en inglés, como verme xigante de Gippsland, xa que vive na rexión de Gippsland.

Descrición
----------

Este verme "xigante" mide como media 1 m de longo (pero pode chegar aos 3 m) e uns 2 cm de diámetro, pero o seu corpo pode expandire e contraerse facendo que pareza moito máis grande. Como media pesa uns 200 g. Ten unha cabeza púrpura escura e un corpo gris azulado, e duns 300 a 400 segmentos corporais.

Ecoloxía
--------

Viven en solos de arxilas azuis, grises e vermellas ao longo das ribeiras de ríos e alguúns outeiros orientados cara ao oeste ou sur dos hábitats que lles quedan da rexión de Gippsland en Victoria, Australia. Viven en sistemas de túneles profundos e necesitan auga no seu ambiente para facilitar a súa respiración. Teñen unha vida relativamente longa para un invertebrado e tardan ata 5 anos en chegar á madurez. Reprodúcense nos meses cálidos e producen cápsulas de ovos de 4 a 7 cm de longo, que poñen nos seus túneles. Cando fan eclosión 12 meses despois miden 20 cm de longo.

A diferenza da maioría dos oligoquetos, que depositan excrementos térreos tipo compost na superficie, pasan case toda a súa vida nos túneles a uns 52 cm de profundidade e alí depositan os seus excrementos, e normalmente só son desaloxados de alí se hai chuvias moi fortes. Normalmente son lentos, pero cando se moven rapidamente a través dos seus túneles, poden causar unha especie de gorgolexo audible ou son de succión que permite detectalos.

Especie ameazada
----------------

As colonias deste verme son pequenas e illadas, e a especie ten baixas taxas de reprodución e unha lenta maduración, o que fai que esas pequenas poboacións sexan vulnerables. Os seus hábitats naturais son praderías, e aínda que pode vivir baixo pasteiros, o cultivo da terra, o pasto intenso do gando e a escorredura superficial de augas teñen efectos adversos para a especie. Necesita un solo húmido e margoso para prosperar e a plantación densa de árbores afecta negativamente a esta humidade do solo, e fai o hábitat menos apropiado para a especie. Non se conseguiu que se reproducise en catividade. Considerábase especie vulnerable e agora especie en perigo.

Turismo
-------

O interese neste peculiar verme foi aproveitado localmente para desenvolver unha industria turística local e un festival Karmai en Korumburra e construíuse o Museo do Verme Xigante en Bass, Victoria situado no Wildlife Wonderland Park, ata que pechou en 2012..

Notas
-----

1. 1 2 3 4  "Species Profile and Threats Database. Megascolides australis — Giant Gippsland Earthworm". *AU Environment*. Consultado o 14 December 2013.
2. 1 2 3  "Giant Gippsland Earthworm". *Museum Victoria*. Arquivado dende o orixinal o 14 de decembro de 2013. Consultado o 14 December 2013.
3. ↑  Diversity of Soil Fauna and Ecosystem Function, Biology International. Retrieved on October 23, 2008.
4. ↑  Action Statement: Giant Gippsland Earthworm. Retrieved on July 23, 2012.
5. ↑  "Copia arquivada". Arquivado dende o orixinal o 19 de setembro de 2016. Consultado o 10 de maio de 2020.
6. 1 2 3 4 5  Victoria Resources Online: Giant Gippsland Earthworm Arquivado 26 de outubro de 2013 en Wayback Machine.. Retrieved on July 23, 2012.
7. ↑  World Conservation Monitoring Centre (1996). "Megascolides australis". IUCN Red List of Threatened Species. 1996. Retrieved 11 May 2006. Listed as Vulnerable (VU D2 v2.3)
8. ↑  Lista de especies en perigo. IUCN3.1 australis&searchType=species Megascolides australis
9. ↑  "National Recovery Plan for the Giant Gippsland Earthworm" (PDF). Department of Sustainability and Environment. 2010.
10. ↑  "Closure of Wildlife Wonderland Park near Bass". Victoria Department of Environment and Primary Industries.
11. ↑  "Giant Earthworm Museum". Atlas Obscura. Consultado o 29 March 2014.

Véxase tamén
------------

### Outros artigos

Outros vermes "xigantes"
* *Microchaetus rappi* - Un verme "xigante" de África do sur, como media de 1,4 m, con exemplares de varios metros.
* *Amynthas mekongianus* - Un verme do sueste asiático de case 3 m.
* *Driloleirus americanus* - Unha especie vulnerable norteamericana de ata 1 m de longo.
* *Driloleirus macelfreshi* - Emparentado co anterior, con espécimes de ata 1,3 m de longo.
* *Lumbricus badensis* - De ata 60 cm de longo. Vive na Selva Negra, Alemaña.

### Ligazóns externas

* Giant Gippsland earthworm na páxina web do Museum Victoria

|  |  |
| --- | --- |
| Control de autoridades | 
* Wd: Q141602
* MAG: 2781042462

 |

|  |  |
| --- | --- |
| Identificadores taxonómicos | 
* ADW: Megascolides\_australis
* EOL: 3126472
* GBIF: 4813436
* iNaturalist: 105439
* IRMNG: 11270759
* ITIS: 977649
* IUCN: 13008
* SPRAT: 64420
* WoRMS: 1069790

 |